Leping

								13.06.2024 nr 2-2/24/568-1		   

Riigi Kaitseinvesteeringute Keskus (registrikood 70009764, aadress Järve tn 34a, 11314 Tallinn),
Kaitsevägi (registrikood 70008641, asukoht Juhkentali tn 58, 15007 Tallinn), keda esindab direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson (edaspidi nimetatud tellija), ühelt poolt 

ja

Sihtasutus Põhja-Eesti Regionaalhaigla (registrikood 90006399, aadress J. Sütiste tee 19, 13419 Tallinn), keda esindab põhikirja alusel juhatuse liige ülemarst Kristo Erikson (edaspidi nimetatud täitja), teiselt poolt (edaspidi eraldi ja üksikult nimetatud pool ning koos ja ühiselt nimetatud pooled), sõlmisid käesoleva lepingu (edaspidi leping) alljärgnevas:

1.	Lepingu sõlmimise alus ja ese

1.1	Lepingu eesmärk on reguleerida meditsiiniteenuse osutamine ning selle eest tasumise kord ja korraldada tõrgeteta meditsiiniteenuse osutamisega seotud koostöö.
1.2	Pooled juhinduvad lepingust ning selle alusel koostatud dokumentidest, kui need on koostatud ja kokkulepitud koostöökorraldusest.
1.3	Kui lepingus sätestatu on vastuolus seaduse või seaduse alusel antud õigusaktiga, siis kohaldatakse seaduses või õigusaktis sätestatut.
1.4	Lepingu esemeks on tervishoiuteenus, mida täitja osutab tellijale oma töövahendite ja seadmetega oma tööruumides, tagades kõigile tellija poolt suunatud isikutele tehnilises kirjelduses (lisa 1) nimetatud terviseuuringute ja analüüside tegemise (edaspidi teenus). 
1.5	Lepingu sõlmimisega tekib muuhulgas õigus vajadusel tellida ka muid lepingu esemega seotud lisateenuseid (edaspidi lisateenused), mis on täitja teenuste valikus olemas, kuid mida pole nimetatud lepingu lisas 1. Lisateenuste osutamine toimub vastavalt täitja teenusetingimustele, sisemistele protseduuridele ja hinnakirjale. 
1.6	Sõltuvalt lepingu esemest sätestatakse teenuse täpne sisu, kogus, täpne teenuse osutamise asukoht ja aeg tellimustes.

2.	Lepingu täitmine

2.1	Lepingu täitmine toimub lepingus ja selle lisas 1 (tehniline kirjeldus) toodud tingimustel esitatavate tellimuste alusel. Leping ilma tellimuseta ei kohusta teenust osutama.
2.2	Teenuse tellimine toimub tehnilises kirjelduses kirjeldatud tingimustel. Teenuse teostaja peab tuvastama ID-kaardi, passi või juhiloa alusel isikusamasuse isikule, kes on uuringule suunatud ning kontrollima/veenduma, millis(t)ele uuringu(te)le isik suunatud on.

3.	Poolte õigused ja kohustused

3.1	Täitja kohustub:

3.1.1	osutama teenust vastavalt lepingus määratletud tingimustele, õigusaktides kirjeldatud nõuetele, eriala parimale praktikale, meditsiinieetikale ja heale tavale, kvaliteetselt ning õigeaegselt, valides teenuse osutamiseks oma äranägemisel vajalikud meetodid ning juhindudes seejuures saavutatavast eesmärgist;
3.1.2	tagama, et tal on olemas teenuse osutamiseks vajalikud tegevusload ja akrediteeringud;
3.1.3	tagama teenuse osutamiseks lepinguga kokkulepitud tasu eest vajaliku tööjõu, vahendid jms mis on vajalikud eesmärgi saavutamiseks;
3.1.4	teavitama tellijat lepingu täitmist takistavatest asjaoludest;
3.1.5	tellija nõudmisel esitama informatsiooni (maht ja otstarve) alltöövõtjate kohta. Juhul, kui vastavasisuline informatsioon on esitatud enne lepingu sõlmimist, peab täitja kooskõlastama eelnevalt eespool nimetatud isikute vahetumise.

3.2	Täitjal on õigus:

3.2.1	saada tellijalt lepingu täitmiseks vajalikku teavet;
3.2.2	teha tellijale ettepanekuid teenuse parema organiseerimise osas;
3.2.3	saada lepinguliste kohustuste täitmise eest kokkulepitud tasu;
3.2.4	nõuda tellijalt viivist 0,1% tähtajaks tasumata summalt iga tasumisega viivitatud kalendripäeva eest.

3.3	Tellija kohustub:

3.3.1	vastama mõistliku aja jooksul kõikidele täitja poolt esitatud taotlustele juhiste täpsustamiseks;
3.3.2	informeerima täitjat esimesel võimalusel probleemidest, mis on seotud teenuse osutamisega;
3.3.3	tasuma täitjale lepingu punktis 1.4 sätestatud teenuse eest rahas. 

3.4	Tellijal on õigus:

3.4.1	jooksvalt nõuda ja kontrollida lepingust tulenevate kohustuste täitmist;
3.4.2	konsulteerida vajadusel täitjaga lepingu esemega seotud küsimustes;
3.4.3	teha täitjale ettepanekuid teenuse organiseerimise ja muudatuste osas;
3.4.4	kontrollida täitja poolt esitatud arvete, kalkulatsioonide ja muude kulutuste vastavust tegelikkusele, seejuures vajadusel küsida alltöövõtjate arvete esitamist.

4.	Lepingu maksumus ja maksetingimused

4.1	Tellija tasub täitja poolt lepingu täitmise raames tehtud uuringute ja analüüside eest võttes aluseks teenuse (uuringu või analüüsi) tellimise ajahetkel Vabariigi Valitsuse määruses „Tervisekassa tervishoiuteenuste loetelu“ (edaspidi määrus) kehtivad teenused ja nende piirhinnad, kui tellimuses ei ole kokku lepitud teisiti (rakendatakse poolte kokkuleppel kiireloomulise teenuse tellimisel). Määruse uue redaktsiooni jõustumisel kohaldavad pooled lepingu täitmisel vastavat uut redaktsiooni ega sõlmi selle kohta lepingu lisa. Juhul, kui teenus osutamisel rakendatakse omaosalust, tasub need tellija, kui pooled ei ole kokku leppinud teisiti. 
4.2	Täitja esitab koondarve e-arvena (masintöödeldavas XML-formaadis), mis peab olema esitatud igale arvestuskuule järgneva kuu 5 (viiendaks) kuupäevaks, kui ei ole kokku lepitud teisiti. Arve koostatakse Kaitseväe väeosa meditsiinikeskuse põhiselt eelnevalt tellija poolt edastatud nimekirjade alusel. 

4.2.1	Samaaegselt arvega edastatakse poolte vahel kokku lepitud meditsiinikeskuse e-posti aadressile arve lisa krüpteeritud kujul osutatud teenustest. 
4.2.2	Arvel kajastatakse vähemalt uuringu nimetus, summa ja tellija kontaktisiku nimi. Arve lisal tuuakse välja uuringu teostamise kuupäev, patsiendi nimi, uuringu kood ja uuringu maksumus.

4.3	Maksja andmed:

Kaitsevägi, Juhkentali 58, 15007 Tallinn, registrikood 70008641.
Muud arvele märgitavad andmed:
lepingu nr 2-2/24/568-1 ja tellimuse nr (selle olemasolul);
tellija kontaktisiku nimi (täpsustatakse tellimisel);
Kaitseväe meditsiinikeskuse nimetus.

Juhul, kui maksja on Riigi Kaitseinvesteeringute Keskus, teavitatakse sellest täitjat tellimuse esitamisel.

4.4	Tellija tasub vastuvõetud ja lepingutingimustele vastava teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. Tellijal on õigus keelduda arve tasumisest, kui talle või tema poolt volitatud teenust vastu võtvale isikule ei ole täitja poolt antud võimalust teenust üle kontrollida.
4.5	Tellija ei aktsepteeri arvet, mis ei vasta lepingutingimustele. Sellisel juhul esitab täitja uue arve 5 tööpäeva jooksul. Tellija ei maksa viivist arvelt, mille esitamata jätmise või valesti esitamise eest ei vastuta tellija.
4.6	Tasumine loetakse teostatuks tellija panga poolt maksekorralduse vastuvõtmisest. 
4.7	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib tellija tasutavast arvest Maksu- ja Tolliametit.

5.	Konfidentsiaalsus

5.1	Asjaolud, mis saavad poolele teatavaks seoses lepinguliste suhetega, ei kuulu avaldamisele kolmandatele isikutele ilma teise poole kirjaliku nõusolekuta, v.a kui see on õigusaktide kohaselt poolele kohustuslik (edaspidi konfidentsiaalsuskohustus). Konfidentsiaalsuskohustus kehtib tähtajatult.
5.2	Pool vastutab kõigi oma töötajate, alltöövõtjate ja koostööpartnerite poolse konfidentsiaalsuskohustuse täitmise eest.
5.3	Lepingus mõistavad pooled konfidentsiaalsete andmete all muu hulgas, kuid mitte ainult:

5.3.1	mistahes andmeid tellija, täitja ja täitjaga võrgustunud haiglate (SA Läänemaa Haigla ning SA Raplamaa Haigla, edaspidi tütarhaiglad) patsientide kohta (sh arstlikku komisjoni kutsutud isikute, patsientide isikuandmeid ja eriliiki isikuandmeid – sealhulgas, kuid mitte ainult, andmeid patsientide terviseseisundi, neile osutatud või vajalike teenuste jmt kohta). Täitja ning tellija kohustuvad tagama, teenuse osutamise käigus ei toimuks patsientide isikuandmete töötlemist ulatuses, mis ei ole otseselt vajalik (eriliiki isikuandmete puhul vältimatult vajalik) teenuse osutamiseks ning lepingust tulenevate muude kohustuste kohaseks täitmiseks;
5.3.2	tellija, täitja ja tema tütarhaiglate töötajate isikuandmeid;
5.3.3	andmeid poolte (sh täitja tütarhaiglate) struktuuriüksuste kulude, tulude, kasumi ja eelarve kohta;
5.3.4	kõigi teenuse osutamise käigus poolte vahel edastatavate/üleantavate dokumentide sisu ja muu informatsioon; 
5.3.5	turvaandmeid, selgelt tähistatud asutusesiseseks kasutamiseks tunnistatud dokumente ning muid andmeid/teavet, mis ei ole mõeldud avalikuks kasutamiseks ning mille avalikustamine kahjustab või võib tellija ja/või täitja ja/või tema tütarhaiglate huve kahjustada.

5.4	Konfidentsiaalsusnõude kohaselt kohustuvad pooled mitte avaldama lepingu kehtivuse ajal ega hiljem teise poole kirjaliku nõusolekuta poole konfidentsiaalset teavet. Pooled kaitsevad neile lepingu täitmise käigus teatavaks saanud teabe konfidentsiaalsust. 
5.5	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ja kui tellija nõuab, on täitja kohustatud talle need pärast lepingu lõppemist tagastama.
5.6	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
5.7	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud tellija sõnaselgel kirjalikku taasesitamist võimaldavas vormis e-kirjaga antud nõusolekul. 
5.8	Kuivõrd lepingu täitmise käigus töödeldakse tellija patsientide ning töötajate isikuandmeid, sõlmivad pooled pärast lepingu jõustumist isikuandmete töötlemise kokkuleppe.

6.	Kontaktisikud

6.1	Tellija kontaktisik:

6.1.1	lepinguga seotud küsimustes on vastava valdkonna kategooriajuht Maia Prunt, tel 5554 6781, e-post maia.prunt@rkik.ee, lepingud@rkik.ee.
6.1.2	lepingu täitmisega seotud küsimustes on Merrit Toombu, tel 717 4912, 5303 7990, e-post merrit.toombu@mil.ee või tellija kontaktisiku poolt volitatud isik. 

6.2	Täitja kontaktisik:

6.2.1	lepinguga seotud küsimustes on Anneli Habicht, tel 617 2373, e-post anneli.habicht@regionaalhaigla.ee.
6.2.2	lepingu täitmisega seotud küsimustes on Marit Märk, tel 617 1470, e-post Marit.Mark@regionaalhaigla.ee.

6.3	Kõik teated, millel ei ole õiguslikku tagajärge võivad olla esitatud kirjalikku taasesitamist võimaldavas vormis ning peavad olema adresseeritud lepingu kontaktisikutele kui lepingus ei ole sätestatud teisiti.
6.4	Kontaktisiku või muude andmete muutumisest teatab pool ühepoolse avaldusega teisele poolele viivitamata, hiljemalt 5 päeva jooksul muudatuse toimumisest arvates. Nimetatud teadet ei loeta lepingu muudatuseks.
	
7.	Lõppsätted

7.1	Leping jõustub poolte poolt allkirjastamisest ning kehtib kuni 21.02.2028.
7.2	Lepingu täitmise keel on eesti keel, kui pooled ei ole kokku leppinud teisiti.
7.3	Lepingu täitmisel tekkivad vaidlused lahendatakse läbirääkimiste teel kirjaliku kokkuleppe sõlmimisega, millele kirjutavad alla kõik pooled.
7.4	Lepingu täitmisega seotud küsimused, mis ei ole lepinguga reguleeritud, lahendatakse Eesti Vabariigi õigusaktidega ettenähtud korras.
7.5	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
7.6	Lepingu muutmine toimub poolte kirjalikul kokkuleppel. Kui lepingu muutmine on vajalik tulenevalt õigusaktide muutmisest, lepivad pooled uutes tingimustes kokku 30 päeva jooksul, arvates ühe poole vastavast kirjalikust avaldusest. Uutes tingimustes kokkuleppele mittejõudmise korral leping lõpeb.
7.7	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kätte saaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud aadressil ja teate posti panemisest on möödunud 5 päeva. E-posti teel teate saatmise korral loetakse teade kätte saaduks järgmisel päeval.
7.8	Pooltel on õigus leping lõpetada kokkuleppel. Selline kokkulepe on lepingu lahutamatu lisa.
7.9	Pooltel on õigus leping ühepoolselt lõpetada, teatades sellest kirjalikult kolm kuud ette vastavalt tellija aadressile maia.prunt@rkik.ee ja/või lepingud@rkik.ee või täitja e-posti aadressile info@regionaalhaigla.ee.
7.10	Käesolev leping on allkirjastatud digitaalselt mõlema poole poolt ning edastatud allkirjadega mõlemale poolele.

8.	Lisad

8.1	Lisa 1. Tehniline kirjeldus;
8.2	Lisa 2. Isikuandmete töötlemise kokkulepe juriidilise isikuga.

TELLIJA:

(allkirjastatud digitaalselt)

Ivar Janson
hangete osakonna juhataja	
TÄITJA:

(allkirjastatud digitaalselt)

Kristo Erikson
juhatuse liige